
[bookmark: page21][bookmark: _GoBack]Betegtájékoztató: Információk a beteg számára

Gudivin 100 mg gyomornedv-ellenálló tabletta
pozakonazol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma
1. Milyen típusú gyógyszer a Gudivin és milyen betegségek esetén alkalmazható?
2. Tudnivalók a Gudivin szedése előtt
3. Hogyan kell szedni a Gudivint?
4. Lehetséges mellékhatások
5. Hogyan kell a Gudivint tárolni?
6. A csomagolás tartalma és egyéb információk


1. Milyen típusú gyógyszer a Gudivin és milyen betegségek esetén alkalmazható?

A Gudivin egy pozakonazolnak nevezett hatóanyagot tartalmaz. Ez a gyógyszer a gomba elleni gyógyszerek csoportjába tartozik. Számos különböző gombafertőzés megelőzésére és kezelésére alkalmazzák.

Ez a gyógyszer a fertőzést okozó gombák némely típusának elpusztításával vagy szaporodásának megállításával fejti ki a hatását.

A Gudivin az Aspergillus családba tartozó gombák által okozott gombafertőzések kezelésére alkalmazható felnőtteknél.

A Gudivin a következő gombafertőzések kezelésére alkalmazható felnőtteknél, valamint 40 kg-nál nagyobb testtömegű, legalább 2 éves gyermekeknél és serdülőknél:
· az Aspergillus családba tartozó gombák által okozott fertőzések, melyek az olyan gomba elleni gyógyszerekre, mint az amfotericin B vagy itrakonazol nem javultak, vagy ezen gyógyszerek alkalmazását le kellett állítani;
· a Fusarium családba tartozó gombák által okozott fertőzések, melyek az amfotericin B‑kezelés hatására nem javultak, vagy az amfotericin B‑kezelést le kellett állítani;
· gombák által okozott, kromoblasztomikózis, illetve micetóma nevű betegségeket okozó fertőzések, melyek itrakonazol-kezelés hatására nem javultak, vagy az itrakonazol-kezelést le kellett állítani;
· a Coccidioides nevű gomba által okozott fertőzések, melyek nem javultak az amfotericin B‑vel, az itrakonazollal vagy a flukonazollal végzett egy vagy több kezelés hatására, illetve, ha ezen gyógyszerek alkalmazását le kellett állítani.

[bookmark: _Hlk24611498]Ez a gyógyszer gombás fertőzések megelőzésére is alkalmazható olyan felnőtteknél és 40 kg-nál nagyobb testtömegű, legalább 2 éves gyermekeknél és serdülőknél, akiknél nagy a kockázata gomba által okozott betegségek kialakulásának, mint például:
· olyan betegeknél, akiknek gyenge az immunrendszere „akut mieloid leukémia” (AML) vagy „mielodiszpláziás szindróma” (MDS) elleni kemoterápia miatt;
· [bookmark: page22]olyan betegeknél, akik vérképző őssejt átültetés (angol betűszóval: HSCT) után nagy adagban kaptak az immunrendszer működését gátló kezelést.


2. Tudnivalók a Gudivin szedése előtt

Ne szedje a Gudivint:
· ha allergiás a pozakonazolra vagy a gyógyszer (6. pontban felsorolt) egyéb összetevőjére;
· ha terfenadint, asztemizolt, ciszapridet, pimozidot, halofantrint, kinidint, bármilyen „ergot alkaloidokat” (mint például ergotamint vagy dihidroergotamint) vagy „sztatint” tartalmazó gyógyszert (mint például szimvasztatint, atorvasztatint vagy lovasztatint) szed.
· ha nemrégiben kezdte meg a venetoklax szedését, vagy miközben venetoklax-adagját lassan emelik a krónikus limfoid leukémia (CLL) kezelésére.

Ne szedje a Gudivint, ha a fentiek közül valamelyik vonatkozik Önre. Amennyiben nem biztos benne, a gyógyszer szedése előtt beszéljen kezelőorvosával vagy gyógyszerészével.

Olvassa el alább az „Egyéb gyógyszerek és a Gudivin” című fejezetet, amelyben többek között azokról az egyéb gyógyszerekről talál információt, amelyek kölcsönhatásba léphetnek a Gudivinnel.

Figyelmeztetések és óvintézkedések
A Gudivin szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha:
· Önnek allergiás reakciója volt más gomba elleni gyógyszerre, melyek közé tartozik a ketokonazol, a flukonazol, az itrakonazol vagy a vorikonazol.
· Önnek májbetegsége volt vagy van. A gyógyszer szedése alatt szüksége lehet vérvizsgálatok elvégzésére.
· Súlyos hasmenés vagy hányás jelentkezik Önnél, mert ezek az állapotok csökkenthetik a gyógyszer hatásosságát.
· Az Ön szívritmus-vizsgálati (EKG) eredménye kóros elváltozást, úgynevezett megnyúlt QTc-szakaszt mutat.
· Önnek szívizomgyengesége vagy szívelégtelensége van.
· Önnek nagyon lassú a szívverése.
· Önnek bármilyen szívritmuszavara van.
· Az Ön vérében nem megfelelő mennyiségben van jelen a kálium, a magnézium vagy a kalcium.
· Ön vinkrisztint, vinblasztint vagy egyéb „vinka alkaloidokat” (daganatok kezelésére alkalmazott gyógyszerek) szed.
· Ön venetoklaxot szed (rosszindulatú daganat kezelésére alkalmazott gyógyszer).
A kezelés ideje alatt kerülje a napon való tartózkodást. Fontos, hogy a napfénynek kitett bőrfelületeket óvja napfény elleni védőruházattal és magas fényvédő faktorú (SPF) készítmény használatával, mivel a bőr érzékenyebbé válhat a nap UV-sugárzására.

Ha a fentiek közül valamelyik vonatkozik Önre (vagy nem biztos benne), a Gudivin szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel.

Ha a Gudivin szedése alatt súlyos hasmenés vagy hányás jelentkezik Önnél, azonnal beszéljen kezelőorvosával, gyógyszerészével vagy a gondozását végző egészségügyi szakemberrel, mivel előfordulhat, hogy a gyógyszer emiatt nem fog megfelelően hatni. További információkat lásd a 4. pontban.

Gyermekek és serdülők
A Gudivin 2 évesnél fiatalabb gyermekeknek nem adható.

Egyéb gyógyszerek és a Gudivin
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Ne szedje a Gudivint, ha az alábbi gyógyszerek közül valamelyiket szedi:
· terfenadin (allergia kezelésére);
· asztemizol (allergia kezelésére);
· ciszaprid (gyomorproblémák kezelésére);
· pimozid (a Tourette-betegség és mentális betegség tüneteinek kezelésére);
· halofantrin (malária kezelésére);
· kinidin (szívritmuszavar kezelésére).
[bookmark: page23]
A Gudivin megnövelheti az alábbi gyógyszerek szintjét a vérben, ami súlyos szívritmuszavarokat idézhet elő: 
· bármilyen olyan gyógyszer, amely „ergot alkaloidokat” tartalmaz (mint például ergotamint vagy dihidroergotamint), amelyeket migrén kezelésére használnak. A Gudivin megnövelheti ezeknek a gyógyszereknek a szintjét a vérben, ami súlyosan csökkentheti a kéz ujjainak vagy a láb ujjainak vérellátását és károsodást okozhat.
· „sztatinok” (mint például szimvasztatin, atorvasztatin vagy lovasztatin), melyek a vér magas koleszterinszintjének kezelésére szolgálnak.
· venetoklax, amikor azt egy bizonyos típusú rosszindulatú daganat, a krónikus limfoid leukémia (CLL) kezelésének megkezdésekor alkalmazzák.

Ne szedje a Gudivint, ha a fentiek közül valamelyik vonatkozik Önre. Amennyiben nem biztos benne, a gyógyszer szedése előtt beszéljen kezelőorvosával vagy gyógyszerészével.

Egyéb gyógyszerek
Feltétlenül nézze meg az előzőekben megadott azon gyógyszerek listáját, melyeket tilos a Gudivinnel együtt szedni. A fent megnevezett gyógyszereken kívül léteznek más olyan gyógyszerek is, amelyek ritmuszavarok kockázatával járnak, ami fokozottabb lehet, ha ezeket Gudivinnel együtt szedik. Feltétlenül sorolja fel kezelőorvosának az Ön által szedett összes gyógyszert (a vényköteleseket és a vény nélkül kaphatóakat is).

Bizonyos gyógyszerek emelhetik a Gudivin szintjét a vérben, növelve ezzel a Gudivin okozta mellékhatások kockázatát.

Az alábbi gyógyszerek csökkenthetik a Gudivin hatásosságát, mivel csökkentik a Gudivin szintjét a vérben:
· rifabutin és rifampicin (amelyeket bizonyos fertőzések kezelésére alkalmaznak). Amennyiben Ön rifabutin-kezelés alatt áll, a vérképét ellenőrizni kell és figyelnie kell, hogy nem jelenik-e meg néhány, rifabutinnal kapcsolatos mellékhatás;
· fenitoin, karbamazepin, fenobarbitál vagy primidon (a görcsrohamok kezelésére vagy megelőzésére alkalmazzák);
· efavirenz és foszamprenavir, melyeket a HIV-fertőzés kezelésére alkalmaznak;
· flukloxacillin (baktérium okozta fertőzések kezelésére alkalmazott antibiotikum).

A Gudivin növelheti néhány más gyógyszer mellékhatásainak kockázatát, azáltal, hogy emeli e gyógyszerek szintjét a vérben. Ezek a következők:
· vinkrisztin, vinblasztin és egyéb „vinka alkaloidok” (daganatok kezelésére alkalmazzák)
· venetoklax (rosszindulatú daganatok kezelésére alkalmazzák)
· ciklosporin (szervátültetések során vagy azt követően alkalmazott gyógyszer)
· takrolimusz és szirolimusz (szervátültetések során vagy azt követően alkalmazott gyógyszerek)
· rifabutin (bizonyos fertőzések kezelésére alkalmazzák)
· a HIV-fertőzés kezelésére szolgáló, proteáz-gátlóknak nevezett gyógyszerek (például lopinavir és atazanavir, melyeket ritonavirrel együtt adnak)
· midazolám, triazolám, alprazolám és néhány egyéb, „benzodiazepinnek” nevezett gyógyszer (nyugtatók vagy izomlazítók)
· diltiazem, verapamil, nifedipin, nizoldipin és egyéb, „kalciumcsatorna-blokkolónak” nevezett gyógyszer (magas vérnyomás kezelésére alkalmazzák)
· digoxin (szívelégtelenség kezelésére alkalmazható)
· glipizid vagy egyéb „szulfonilureák” (magas vércukorszint kezelésére alkalmazzák)
· all-transz retinsav, amit tretinoinnak is neveznek (a vérképzőrendszer bizonyos rosszindulatú betegségeinek kezelésére alkalmazzák).

Ha a fentiek közül valamelyik vonatkozik Önre (vagy nem biztos benne), a Gudivin szedése előtt beszéljen kezelőorvosával vagy gyógyszerészével.

Terhesség és szoptatás
A Gudivin szedése előtt tájékoztassa kezelőorvosát, ha Ön terhes vagy ha fennáll Önnél a terhesség lehetősége. Ne szedje a Gudivint a terhesség alatt, csak ha kezelőorvosa javasolja.

[bookmark: page24]Ha Ön fogamzóképes nő, alkalmazzon hatásos fogamzásgátló módszert a gyógyszer szedésének ideje alatt. Azonnal keresse fel kezelőorvosát, ha a Gudivin-kezelés alatt teherbe esik.

Ne szoptasson a Gudivin-kezelés alatt, mert a gyógyszerből kis mennyiség átjuthat az anyatejbe.

A készítmény hatásai a gépjárművezetéshez és a gépek kezeléséhez szükséges képességekre
A Gudivin szedése alatt szédülést, aluszékonyságot vagy homályos látást tapasztalhat, melyek befolyásolhatják az Ön gépjárművezetéshez, szerszámokkal való munkavégzéshez és a gépek kezeléséhez szükséges képességeit. Ha ilyen hatást tapasztal, ne vezessen, ne dolgozzon szerszámokkal, ne kezeljen gépeket, és keresse fel kezelőorvosát.

A Gudivin nátriumot tartalmaz
Ez a gyógyszer kevesebb mint 1 mmol nátriumot (23 mg) tartalmaz gyomornedv-ellenálló tablettánként, azaz gyakorlatilag nátriummentes.


3. Hogyan kell szedni a Gudivint?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Gudivin tablettát és a pozakonazol belsőleges szuszpenziót ne helyettesítse egymással anélkül, hogy ezt előbb megbeszélné kezelőorvosával vagy gyógyszerészével, mivel ez a hatás elmaradásához vagy a mellékhatások megnövekedett kockázatához vezethet.

Mennyi gyógyszert kell bevenni?
A készítmény szokásos adagja kétszer 300 mg (kétszer három darab 100 mg-os gyomornedv-ellenálló tabletta) az első napon, majd ezt követően 300 mg (három darab 100 mg-os gyomornedv‑ellenálló tabletta) naponta egyszer.

A kezelés időtartama függhet az Ön fertőzésének típusától, amelyet kezelőorvosa Önhöz igazítva, egyénileg határoz meg. Ne állítsa be saját magának az adagot, illetve ne változtasson a kezelési ütemterven a kezelőorvossal történt előzetes megbeszélés nélkül.

A gyógyszer bevétele
· Nyelje le a tablettát egészben, egy kis vízzel.
· Ne törje össze, ne rágja szét, ne törje ketté és ne oldja fel a tablettát.
· A tabletta étellel vagy anélkül egyaránt bevehető.

Ha az előírtnál több Gudivint vett be
Ha úgy gondolja, hogy túl sok Gudivint vett be, azonnal értesítsen egy orvost vagy menjen kórházba.

Ha elfelejtette bevenni a Gudivint
· Ha elfelejtett bevenni egy adagot, pótolja ezt mielőbb, amint eszébe jut.
· Ha azonban már majdnem itt a következő adag bevételének ideje, akkor ne vegye be a kihagyott adagot és a szokásos módon folytassa az adagolást.
· Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4. Lehetséges mellékhatások

[bookmark: page25]Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások
Azonnal értesítse kezelőorvosát, gyógyszerészét vagy a gondozását végző egészségügyi szakembert, ha Ön az alábbi mellékhatások bármelyikét tapasztalja, mivel sürgős orvosi ellátásra lehet szüksége:
· hányinger vagy hányás, hasmenés;
· májproblémákra utaló jelek, melyek a következők lehetnek: a bőr vagy a szemfehérje besárgulása, szokatlanul sötét vizelet vagy világos széklet, hányinger különösebb ok nélkül, gyomorproblémák, étvágytalanság vagy szokatlan fáradtság vagy gyengeség, vérvizsgálattal kimutatott májenzimszint-emelkedés;
· allergiás reakció.

Egyéb mellékhatások
Tájékoztassa kezelőorvosát, gyógyszerészét vagy a gondozását végző egészségügyi szakembert, ha a következő mellékhatások közül valamelyiket tapasztalja:

Gyakori: 10-ből legfeljebb 1 beteget érinthet
· vérvizsgálattal kimutatott változás a vér sótartalmában – amelynek jelei többek között a zavartság vagy a gyengeség;
· rendellenes dolgok érzékelése a bőrön, mint például zsibbadás, bizsergés, viszketés, olyan érzés, mintha apró bogarak másznának a bőr felszínén vagy a bőr alatt, tűszúrásszerű vagy égető érzés;
· fejfájás;
· vérvizsgálattal kimutatott alacsony káliumszint;
· vérvizsgálattal kimutatott alacsony magnéziumszint;
· magas vérnyomás;
· étvágytalanság, gyomorfájdalom vagy émelygés, bélgázképződés, szájszárazság, megváltozott ízérzés;
· gyomorégés (égető érzés a mellkastól felfelé a torokig);
· vérvizsgálattal kimutatható csökkent neutrofilszám, ami a fehérvérsejtek egyik típusa (neutropénia) – emiatt valószínűbb, hogy elkap bizonyos fertőzéseket;
· láz;
· gyengeségérzés, szédülés, fáradtság, álmosság;
· bőrkiütések;
· viszketés;
· székrekedés;
· kellemetlen érzés a végbélben.

Nem gyakori: 100-ból legfeljebb 1 beteget érinthet
· vérszegénység (anémia) – amelynek jelei többek között a fejfájás, fáradtság vagy szédülés, légszomj vagy sápadtság és a vérvizsgálattal kimutatott alacsony hemoglobinszint;
· vérvizsgálattal kimutatott alacsony vérlemezkeszám (trombocitopénia), mely vérzést okozhat;
· a fehérvérsejtek egyik típusának, a leukociták számának csökkenése (leukopénia), amit vérvizsgálattal mutathatnak ki és emiatt valószínűbb, hogy elkap bizonyos fertőzéseket;
· az eozinofilok (a fehérvérsejtek egyik típusa) számának az emelkedése (eozinofília) – ez gyulladás esetén történhet;
· a vérerek gyulladása;
· szívritmus zavarok;
· görcsrohamok;
· idegkárosodás (neuropátia);
· szívritmuszavar - amely EKG-val mutatható ki, szívdobogásérzés, lassú vagy gyors szívverés, magas vagy alacsony vérnyomás;
· alacsony vérnyomás;
· a hasnyálmirigy gyulladása (pankreátitisz) – amely erős gyomortáji fájdalmat okozhat;
· [bookmark: page26]a lép oxigénellátása megszűnik (lépinfarktus) – amely erős gyomortáji fájdalmat okozhat;
· súlyos veseproblémák – amelynek jele többek között a fokozott vagy csökkent mennyiségű vizelet, mely a szokásostól eltérő színű;
· magas kreatininszint a vérben – amely vérvizsgálattal mutatható ki;
· köhögés, csuklás;
· orrvérzés;
· nagyfokú, szúró mellkasi fájdalom belégzéskor (mellhártyafájdalom);
· nyirokcsomó-duzzanat (limfadenopátia);
· csökkent tapintásérzés, illetve érzékelés különösképpen a bőrön;
· remegés;
· magas vagy alacsony vércukorszint;
· homályos látás, fényérzékenység;
· hajhullás (alopécia);
· szájfekélyek;
· hidegrázás, általános rossz közérzet;
· fájdalom, hát- vagy nyakfájdalom, fájdalom a karokban, illetve a lábakban;
· folyadékvisszatartás (ödéma);
· menstruációs problémák (rendellenes hüvelyi vérzés);
· álmatlanság (inszomnia);
· beszédzavar (teljes vagy részleges);
· a száj feldagadása;
· szokatlan álmok vagy alvászavar;
· koordinációs- vagy egyensúlyzavar;
· nyálkahártya-gyulladás;
· orrdugulás;
· nehézlégzés;
· kellemetlen érzés a mellkasban;
· puffadás;
· enyhe-súlyos fokú hányinger, hányás, görcsök és hasmenés, amelyet általában vírus okoz, gyomorfájdalom;
· böfögés;
· nyugtalanságérzés;
· a betegek egy része a pozakonazol bevétele után fellépő zavartságról is beszámolt.

Ritka: 1 000-ből legfeljebb 1 beteget érinthet
· tüdőgyulladás – amelynek jele többek között a légszomj és az elszíneződött köpet;
· magas vérnyomás a tüdőverőérben (pulmonális hipertónia), mely súlyosan károsíthatja a tüdőt és a szívet;
· vérrel kapcsolatos problémák, például véralvadási zavar vagy hosszabb vérzési idő;
· súlyos allergiás reakciók, beleértve a bőr kiterjedt felhólyagosodását és hámlását;
· mentális problémák, például nem létező hangokat hall vagy nem létező dolgokat lát;
· ájulás;
· a gondolkodás vagy a beszéd zavara, illetve főleg a kezeket érintő rángatózó mozgás, amelyet nem tud kontrollálni;
· agyi érkatasztrófa (sztrók) – amelynek jele a fájdalom, gyengeség, zsibbadás vagy bizsergés a végtagokban;
· vakfolt vagy sötét folt a látótérben;
· szívelégtelenség vagy szívroham, amely a szívverés leállását és halált okozhat, hirtelen halálhoz vezető szívritmus problémák;
· vérrögök a lábban (mélyvénás trombózis) – amelynek jele többek között a láb erős fájdalma vagy duzzanata;
· vérrögök a tüdőben (tüdőembólia) – amelynek jele többek között a légszomj vagy a lélegzéskor jelentkező fájdalom;
· gyomor- vagy bélvérzés, amelynek jele többek között a vérhányás vagy vér a székletben;
· [bookmark: page27]bélelzáródás (intesztinális obstrukció), főleg a vékonybél utolsó szakaszában. Az elzáródás megakadályozza, hogy a béltartalom a vastagbélbe kerüljön, amelynek jele a puffadás, hányás, súlyos székrekedés, étvágytalanság és görcsök;
· „hemolitikus-urémiás szindróma”, amely a vörösvértestek szétesésével (hemolízis) járó állapot és veseelégtelenséggel vagy anélkül jelentkezhet;
· „pancitopénia”, a vér minden sejtjét (vörösvértesteket, fehérvérsejteket és vérlemezkéket egyaránt) érintő sejtszámcsökkenés, amely vérvizsgálatból mutatható ki;
· a bőr nagy területen jelentkező, lilás elszíneződése (trombotikus trombocitopéniás purpura);
· arc- vagy nyelvduzzanat;
· depresszió;
· kettőslátás;
· emlőfájdalom;
· a mellékvese elégtelen működése, amely gyengeséget, kimerültséget, étvágytalanságot, bőrelszíneződést okozhat;
· az agyalapi mirigy elégtelen működése, amely a férfi és női nemiszervek működésére ható hormonok csökkenését okozza a vérben;
· hallászavar;
· pszeudoaldoszteronizmus, ami magas vérnyomást és alacsony káliumszintet (vérvizsgálattal mutatható ki) okoz.

Nem ismert gyakoriság (a gyakoriság a rendelkezésre álló adatokból nem állapítható meg):
•	a bőr kivörösödése.

Értesítse kezelőorvosát, gyógyszerészét vagy a gondozását végző egészségügyi szakembert, ha a fent felsorolt mellékhatások közül valamelyik Önnél jelentkezik.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Gudivint tárolni?

A gyógyszer gyermekektől elzárva tartandó!

A buborékcsomagoláson vagy a tartályon és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Gudivin?

A Gudivin hatóanyaga a pozakonazol. 100 mg pozakonazolt tartalmaz gyomornedv-ellenálló tablettánként.

Egyéb összetevők: metakrilsav-etil-akrilát kopolimer (1:1) (B típusú), trietil-citrát, xilit, hidroxipropilcellulóz, propil-gallát, mikrokristályos cellulóz, vízmentes kolloid szilícium-dioxid, kroszkarmellóz-nátrium, nátrium-sztearil-fumarát (lásd 2. pont: „A Gudivin nátriumot tartalmaz” című fejezetet), poli(vinil-alkohol), titán-dioxid (E171), makrogol 3350, talkum, sárga vas-oxid (E172).

Milyen a Gudivin külleme és mit tartalmaz a csomagolás?

A Gudivin gyomornedv-ellenálló tabletta sárga bevonatú, kapszula formájú tabletta, egyik oldalán „100P” mélynyomású jelzéssel ellátva, másik oldala sima.
24 vagy 96 darab tabletta nem perforált, vagy 24×1 db, illetve 96×1 db tabletta adagonként perforált buborékcsomagolásban, vagy 60 darab tabletta HDPE tartályban.
[bookmark: page28]
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Egis Gyógyszergyár Zrt.
1106 Budapest, Keresztúri út 30-38.
Magyarország

Gyártó
Egis Gyógyszergyár Zrt.
1165 Budapest, Bökényföldi út 118-120.
Magyarország

Delorbis Pharmaceuticals Ltd
17 Athinon Street, Ergates Industrial Area
CY-2643 Ergates, Ciprus

Ezt a gyógyszert az Európai Gazdasági Térség tagállamaiban az alábbi neveken engedélyezték:

Csehország		GUDIVIN
Magyarország	GUDIVIN 100 mg gyomornedv-ellenálló tabletta
Románia		GUDIVIN 100 mg comprimate gastrorezistente

